*Ő pedig, amint ezt meghallotta, gyorsan felkelt, és odament hozzá. (Jn 11,29)*

A jó hír jó fogadtatásra talál. Mária azonnal és gyorsan indul. Mária a jó helyre igyekszik – hisz Jézus közelében lenni a legjobb dolog – és közelségétől jót vár a gyászba süllyedt helyzetében.

Jézus minden helyzetet ismer ma ugyanúgy, ahogy akkor, Mária esetében is. De nem csupán tisztában van a fájdalommal, a nehéz vagy talán kilátástalan helyzettel, hanem megoldás is van Nála. A történetre vonatkozó megoldást a későbbiekben látni fogjuk.

Saját helyzetünkre vonatkozó megoldásait azonban hittel kell fogadni és megvárni. Bár értelemmel határozottan tudjuk, hogy Ő soha nem késik el, a gyakorlatban néha mégis siettetnénk Őt és a megoldást. Neki pontos terve van a helyet és időt illetően is. Ezt ebben a történetben is láttuk. De…

Nekünk, embereknek azonban nincs időnk várakozni azzal, hogy Őt elfogadjuk Megváltónknak. Ha még nem tetted meg, a mai nap a Te lehetőséged! Ne szalaszd el! *Vadon Gyula*